Správa Komisie Rade a Európskemu parlamentu o implementácii nariadenia Rady (ES) č. 577/98 {SEK(2007) 29}





[pic] | KOMISIA EURÓPSKYCH SPOLOČENSTIEV | Brusel, 17.1.2007 KOM(2007) 10 v konečnom znení SPRÁVA KOMISIE RADE A EURÓPSKEMU PARLAMENTU o implementácii nariadenia Rady (ES) č. 577/98 {SEK(2007) 29} 1. ÚVOD Toto je tretia trojročná správa, ktorú Komisia predkladá v súlade s článkom 7 nariadenia Rady (ES) 577/98 o organizácii výberového zisťovania pracovných síl v Spoločenstve. Prvú správu za obdobie 1998–1999 predložila Komisia v roku 2000 a druhú za obdobie 2000–2002 v roku 2003. V tejto správe je zdokumentovaný pokrok, ktorý dosiahli členské štáty, kandidátske krajiny a krajiny EZVO (ďalej len „zúčastnené krajiny“[1]), pokiaľ ide o implementáciu ustanovení nariadenia Rady a súvisiacich nariadení Komisie vydaných v období 2003-2005. Správa obsahovo vychádza zo správ o kvalite, údajov a iných informácií, ktoré poskytli príslušné krajiny, ako aj z analýz národných dotazníkov. 2. HLAVNÉ BODY Od poslednej správy Rade a Európskemu parlamentu sa dosiahol významný pokrok v zlepšovaní kvality údajov a porovnateľnosti výberových zisťovaní pracovných síl (VZPS) realizovaných v jednotlivých členských štátoch. Všetky členské štáty začali s realizáciou priebežného zisťovania, čo Eurostatu umožňuje uverejňovať štvrťročné výsledky. Zlepšila sa včasnosť poskytovania údajov a viaceré krajiny prepracovali a zdokonalili svoje dotazníky a postupy realizácie zisťovania, čím sa zvýšila porovnateľnosť zisťovania v celej Európe a zlepšilo sa pokrytie obyvateľov. Situácia týkajúca sa pokroku dosiahnutého pri implementácii osobitných aspektov nariadenia Rady (ES) č. 577/98 je podrobnejšie opísaná v ďalšej časti, ktorá obsahuje odkazy na príslušné články. 2.1. Realizácia priebežných štvrťročných zisťovaní – článok 1 Nariadenie Európskeho parlamentu a Rady (ES) č. 1991/2002, ktorým sa členským štátom ukladá povinnosť realizovať od roku 2003 priebežné štvrťročné zisťovania, bolo prijaté v októbri 2002. Dvom krajinám bola udelená výnimka, na základe ktorej sa im predĺžilo prechodné obdobie: Taliansko (do konca roku 2003) a Nemecko (do konca roku 2004). Celkovo sa v realizácii priebežného zisťovania až na niekoľko výnimiek dosiahol významný pokrok. Luxembursko doteraz realizovalo len ročné zisťovanie. Maďarsko, Slovinsko, Bulharsko a Turecko nepokryli do roku 2005 všetky týždne. Situácia sa od roku 2006 zlepšila v prípade Maďarska, Slovinska, Rumunska a Turecka. V prípade Luxemburska, Slovinska, Maďarska, Holandska a Nemecka sú vzorky do jednotlivých týždňov roka ešte stále rozdelené nejednotne. Chorvátsko, Turecko a Švajčiarsko priebežné zisťovania neuskutočňujú. Chorvátsko ho plánuje zaviesť od roku 2007, Turecko od roku 2009 a Švajčiarsko od roku 2009. 2.2. Požiadavky na presnosť – článok 3 ods. 1 a ods. 2 Článkom 3 ods. 1 sa stanovuje, že ročná relatívna štandardná odchýlka ukazovateľa nezamestnanosť (stanovená na 5 %) by na regionálnej úrovni (NUTS II) nemala prekročiť 8 %. Len v prípade 31 z 281 regiónov na úrovni NUTS II (vo Francúzsku (8), v Poľsku (6), Spojenom kráľovstve (8), Bulharsku (2) a Rumunsku (7)) nesplnili výsledky zisťovania pracovných síl za všetky tri roky požiadavky na presnosť stanovené v článku 3 ods. 1. V článku 3 ods. 2 sa stanovuje, že relatívna štandardná odchýlka zmeny medzi dvomi štvrťrokmi by nemala prekročiť 3 % (2 % v prípade krajín s 20 a viac mil. obyvateľov). Belgicko, Dánsko, Estónsko, Lotyšsko, Litva, Poľsko, Bulharsko a Rumunsko v žiadnom z rokov 2003-2005 nesplnili požiadavky na presnosť stanovené v článku 3 ods. 2. 2.3. Ukazovatele zisťovania – článok 4 ods. 1 Niektoré zúčastnené krajiny ešte stále neposkytujú súbor povinných ukazovateľov , čo obmedzuje porovnateľnosť údajov. 2.4. Ročný program ad hoc modulov – článok 4 ods. 2 Na základe ročného programu ad hoc modulov sa získali výsledky o celoživotnom vzdelávaní (2003), dĺžke a organizácii pracovného času (2004) a zosúladení práce a rodinného života S výnimkou Chorvátska a Turecka sa na ad hoc moduloch zúčastnili všetky členské štáty, kandidátske krajiny a štáty EZVO. Údaje boli vo všeobecnosti zaslané včas, s výnimkou jedného členského štátu v prípade modulu 2003 (SE), štyroch členských štátov v prípade modulu 2004 (CZ, EL, IT a SE) a troch členských štátov v prípade modulu 2005 (DE, EL a SE). Všetky členské štáty zaslali celý súbor ukazovateľov za rok 2005. Dva členské štáty (NL a UK) nezaslali niektoré ukazovatele ad hoc modulu 2003. Platí to aj pre ad hoc moduly LT, HU a SI za rok 2004. 2.5. Definícia nezamestnanosti a 12 zásad formulovania otázok v dotazníkoch – článok 4 ods. 3 Stále pretrváva problém rozdielneho merania pracovného statusu v zúčastnených krajinách. Týka sa to nižšej vekovej hranice (Španielsko, Spojené kráľovstvo, Island a Nórsko s vekovou hranicou 16 rokov), definície obdobia, v ktorom je osoba schopná nastúpiť do práce (Belgicko, Česká republika, Grécko, Írsko, Taliansko, Cyprus, Lotyšsko, Litva, Maďarsko, Malta, Holandsko, Slovinsko, Slovensko, Fínsko, Bulharsko, Chorvátsko, Rumunsko, Turecko, Island a Nórsko za toto obdobie považujú 2 týždne po rozhovore) a nadväzných otázok o osobách, ktoré si zamestnanie nehľadajú, pretože si už pracovné miesto našli (Estónsko, Írsko, Luxembursko, Maďarsko, Slovinsko, Chorvátsko, Rumunsko a Nórsko nezisťujú ani dátum nástupu do práce a schopnosť osoby nastúpiť do práce v dvojtýždňovom referenčnom období). Nemecko, Slovensko a Nórsko v roku 2006 vykonali príslušné zmeny v záujme odstránenia týchto rozdielov. Na zabezpečenie minimálnej harmonizácie základných meraní VZPS bolo vypracovaných 12 zásad formulovania otázok v dotazníkoch. Írsko, Malta, Slovinsko a Chorvátsko začínajú otázkami o hlavnom pracovnom statuse, ktorý sa nemusí zhodovať s tým, ako zamestnanie v referenčnom týždni definuje Medzinárodná organizácia práce (ILO). V holandskom a nórskom dotazníku sa otázka, či si v posledných 4 týždňoch hľadali prácu, kladie len osobám, ktoré vyslovili ochotu pracovať. Ostatné rozdiely nie sú závažného charakteru. Dve krajiny (Rakúsko a Španielsko) dodržujú všetky zásady. 2.6. Včasnosť zasielania údajov – článok 6 Od poslednej správy došlo k zlepšeniu vo včasnosti zasielania štvrťročných údajov. Štvrťročné údaje teraz väčšina zúčastnených krajín predkladá v rámci 12-týždňovej lehoty na zasielanie údajov. 3. ZÁVER Členské štáty, kandidátske krajiny a krajiny EZVO zaznamenali od poslednej správy predloženej Rade pokrok vo viacerých oblastiach. Rýchlejším zasielaním údajov sa zlepšila využiteľnosť štvrťročných výsledkov. Krajiny nasmerovali svoje prostriedky na testovanie a zavedenie nových technických riešení do svojich zisťovaní, v niektorých prípadoch s finančnou podporou Komisie, čo zvýšilo porovnateľnosť a celkovú kvalitu údajov. Komisia však považuje za problém skutočnosť, že zúčastnené strany nezasielajú všetky povinné ukazovatele a niektoré ukazovatele nemerajú rovnakým spôsobom. Je to dôležité najmä v prípade základných odhadov týkajúcich sa zamestnanosti a nezamestnanosti. Niektoré krajiny ešte v plnom rozsahu neuplatňujú definíciu nezamestnanosti a nedodržujú 12 zásad formulovania otázok o pracovnom statuse. Významný pokrok sa dosiahol aj v realizácii priebežného zisťovania. V prípade niektorých zúčastnených krajín však vzorka ešte stále nie je úplne jednotne rozdelená do všetkých týždňov roka. Jeden členský štát naďalej neposkytuje štvrťročné výsledky priebežného zisťovania. Niektoré zúčastnené krajiny ešte musia prispôsobiť svoj postup realizácie zisťovania tak, aby v plnom rozsahu spĺňal požiadavky na presnosť regionálnych údajov alebo odhadov zmien medzi štvrťrokmi. Zúčastnené krajiny si musia plniť svoje povinnosti v súlade s týmto nariadením a Komisia bude naďalej úzko spolupracovať s členskými štátmi, kandidátskymi krajinami a krajinami EZVO s cieľom dosiahnuť úplnú implementáciu jeho ustanovení. V tejto súvislosti Eurostat dvakrát ročne monitoruje ich dodržiavanie. Prijaté opatrenia závisia od závažnosti porušenia právnych predpisov. [1] Bývalá juhoslovanská republika Macedónsko (FYROM) nepredkladá Eurostatu mikroúdaje z národného zisťovania pracovných síl; neposkytla ani žiadne podrobnosti týkajúce sa tohto zisťovania. Z tohto dôvodu nie je FYROM v správe zahrnutá.